《送杨侍读自长安之蜀》
宋代·黄庶

西征七年四方病，关中所向尤疮痍。
欲令福星及憔悴，千里特辍廊庙姿。
公如手持天子德，家至户到人人施。
秦俗斗暴号难理，列郡京兆犹鼎糜。
公来宽假讼诉少，杻械颠倒生菌芝。
神疑公惠入人浅，六月岩谷囚雨师。
雩坛滴酒土未乾，滂霈已洗旌旗归。
老农笑呼刺史雨，菽粟茂好公所携。
几年军须俗枯杭，老幼不足蒿与藜。
薄田今亦夏秋稔，窦窖饱满鸡猪肥。
公之去思甚明白，众口已写德政辞。
镌鑱不要路傍石，人心自是长安碑。
今年夷马饮泸水，苴土新佩黄金龟。
相如才高去论蜀，弩矢故事重光辉。
雍人欲把寇恂借，益部已叹廉公迟。
傅岩今属九年外，帝梦即往西南涯。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。